Izglītības un zinātnes ministrijas Sporta departamenta direktors Edgars Severs cer, ka ēku izdosies nodot ekspluatācijā jau piektdien, taču, pat ja būs jāveic labojumi, tas nebūs kritiski. Novērst trūkumus vēl var atļauties līdz nākamajai nedēļai, jo ledus liešanas procesu sāks neatkarīgi no lēmuma par ēkas nodošanu ekspluatācijā.
"Jau vairākas dienas tiek saldēta abu ledus laukumu pamatne. Kad ledus pamatnes saldēšanas process tiks pabeigts, provizoriski 7. maija vakarā vai vēlākais 8. maija rīta pusē jau būs ledus veidošanas process, kad tiks liets ledus," paskaidroja Severs. "Šis process tehnoloģiski ir ļoti noteikts, tur neko paātrināt nevar. Septiņas, vēlākais astoņas dienas ir laiks, kad, uzsākot ledus liešanas procesu, šis process tiek pabeigts."
Tādējādi ledus sagatavošana hallē tiks pabeigta ne agrāk kā maija vidū.
KONTEKSTS:
Pasaules hokeja čempionāts Rīgā risināsies no 21. maija līdz 6. jūnijam, piedaloties 16 valstsvienībām.
Tiesības uz visa pasaules čempionāta uzņemšanu Latvija ieguva 2021. gada februārī pēc IIHF lēmuma atņemt Baltkrievijai līdzrīkotājas tiesības.